## Rješenje Agencije za zaštitu tržišnog natjecanja klasa: UP/I 430-01/12-02/013, urbroj: 580-09-2/80-2012-002 od 25. listopada 2012.

### NN 131/2012 (29.11.2012.), Rješenje Agencije za zaštitu tržišnog natjecanja klasa: UP/I 430-01/12-02/013, urbroj: 580-09-2/80-2012-002 od 25. listopada 2012.

131 29.11.2012 Rješenje Agencije za zaštitu tržišnog natjecanja klasa: UP/I 430-01/12-02/013, urbroj: 580-09-2/80-2012-002 od 25. listopada 2012.

AGENCIJA ZA ZAŠTITU TRŽIŠNOG NATJECANJA

2808

Agencija za zaštitu tržišnog natjecanja, na temelju članka 13. stavka 1., 2. i 3. Zakona o državnim potporama (»Narodne novine«, broj 140/05 i 49/11) u upravnom postupku davanja odobrenja na izdavanje jamstva Grada Splita poduzetniku Hrvatski nogometni klub Hajduk Split, športsko dioničko društvo, sa sjedištem u Splitu, Ulica 8. Mediteranskih igara 2, za provedbu postupka sanacije, pokrenutom na zahtjev Grada Splita, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća, Milivoj Maršić, dipl. oec., Vesna Patrlj, dipl. iur., i dr. sc. Mirna Pavletić Župić, sa 120. sjednice, održane 25. listopada 2012., donosi sljedeće

RJEŠENJE

I. Odobrava se državna potpora sadržana u zahtjevu za izdavanje jamstva Grada Splita poduzetniku Hrvatski nogometni klub Hajduk Split, športsko dioničko društvo (dalje: HNK Hajduk š.d.d.) sa sjedištem u Splitu, Ulica 8. Mediteranskih igara 2., za provedbu Plana sanacije u iznosu od 30.000.000 kuna (trideset milijuna kuna) uvećano za kamate i troškove kredita, a koje se odnosi na:

1. Kreditno zaduženje kod Privredne banke Zagreb d.d., Podružnica Split, prema ponudi od 3. rujna 2012., u iznosu od 15.000.000 kuna, koji će se koristiti za osiguranje tekuće likvidnosti poduzetnika, s rokom dospijeća do jedne godine od dana potpisa ugovora o kreditu.

2. Kreditno zaduženje kod Hypo-Alpe-Adria-Bank d.d., prema ponudi od 12. rujna 2012., u iznosu od 15.000.000 kuna za saniranje hitnih obveza radi sprečavanja ovršnih postupaka nad poduzetnikom, s rokom dospijeća kredita do jedne godine od dana potpisa ugovora o kreditu.

II. Utvrđuju se sljedeći uvjeti i rokovi koji moraju biti ispunjeni za provedbu državne potpore iz točke I. izreke ovog rješenja.

II.a) Grad Split, kao davatelj državne potpore, u obvezi je Agenciji za zaštitu tržišnog natjecanja, dostaviti Izvješća o uvjetima i namjeni korištenja kredita za kojeg je izdano jamstvo iz točke I. izreke ovog rješenja kao i o načinu podmirenja ostalih obveza koje dospijevaju za vrijeme provedbe procesa sanacije radi provedbe nadzora nad izvršenjem ovog rješenja.

– Trajanje obveze: za cijelo vrijeme trajanja razdoblja sanacije poduzetnika HNK Hajduk š.d.d.

– Rok za izvršenje: svakog petnaestog u tekućem mjesecu za prethodni mjesec do kraja razdoblja procesa sanacije.

II. b) Grad Split, kao davatelj državne potpore, u obvezi je Agenciji za zaštitu tržišnog natjecanja, dostaviti Ugovor ili drugi relevantni akt kojim Grad Split osigurava naplatu kredita u slučaju da HNK Hajduk š.d.d. ne vrati u potpunosti kredit bankama do 20. listopada 2013., a banke naplate svoja potraživanja od Grada Splita kao jamca.

– Rok za izvršenje: 30. studenoga 2012.

II. c) Grad Split u obvezi je Agenciji za zaštitu tržišnog natjecanja u roku od šest (6) mjeseci od odobrenja državne potpore za sanaciju iz točke I. izreke ovog rješenja dostaviti plan restrukturiranja ili plan likvidacije ili dokaz da je jamstvo isteklo.

III. HNK Hajduku š.d.d. ne može se dodijeliti nova potpora za sanaciju prije isteka razdoblja od deset godina od dana dodjele potpore.

IV. Ovo rješenje bit će objavljeno u »Narodnim novinama«.

Obrazloženje

I. ZAPRIMANJE ZAHTJEVA I DOKUMENTACIJE

I. Agencija za zaštitu tržišnog natjecanja (dalje: Agencija) zaprimila je 16. listopada 2012., od Grada Splita, Ureda gradonačelnika (dalje: Grad Split), zahtjev za davanje odobrenja Gradu Splitu za izdavanje jamstva za kreditno zaduženje poduzetniku HNK Hajduk š.d.d., sa sjedištem u Splitu, Ulica 8. Mediteranskih igara 2. Rečenim zahtjevom zatraženo je izdavanje jamstva u iznosu od 30.000.000 kuna za provedbu procesa sanacije.

U privitku zahtjeva Grada Splita dostavljena je i sljedeća dokumentacija:

– Zaključak o davanju jamstva HNK Hajduk š.d.d. Split za otplatu kredita, donesenog na sjednici Gradskog vijeća Grada Splita, klasa: 023-01/12-01/14, urbroj: 2181/01-02-12-43, od 15. listopada 2012.,

– ponudbeni listovi Privredne banke Zagreb d.d., Podružnica Split i Hypo-Alpe-Adria-Bank d.d. i

– Plan sanacije HNK Hajduk š.d.d. (Plan sanacije).

Prijedlog za odobrenje državnog jamstva podnesen je sukladno članku 12. Zakona o državnim potporama (»Narodne novine«, broj: 140/05 i 49/11; dalje: ZDP), kojim je propisano da su ministarstva i druga tijela državne uprave, tijela područne (regionalne) i lokalne samouprave, te pravne osobe koje dodjeljuju ili upravljaju državnim potporama u smislu ZDP-a prije donošenja akata iz svoje nadležnosti kojima se dodjeljuju državne potpore, dužna dostaviti prijedlog državne potpore Agenciji na odobrenje.

Na prijedlog državne potpore podnesen sukladno članku 12. ZDP-a, Agencija daje odobrenje temeljem članka 13. ZDP-a.

U zahtjevu Grada Splita, odnosno iz Plana sanacije proizlazi da je HNK Hajduk š.d.d. poduzetnik u teškoćama, čiji je nastavak poslovanja moguć jedino uz provođenje poslovnog i financijskog restrukturiranja. Do donošenja održivog plana restrukturiranja poduzetniku je potrebna potpora za sanaciju u obliku jamstva Grada Splita. Naime, primarni cilj državne potpore za sanaciju je osiguranje likvidnosti poslovanja poduzetnika u teškoćama u razdoblju od šest mjeseci, dok se ne izradi Plan restrukturiranja.

II. PRIMIJENJENI PROPISI

U ovom postupku Agencija je primijenila ZDP, Uredbu o državnim potporama (»Narodne novine«, broj 50/06; dalje: Uredba), te temeljem članaka 2., 3. i 4. Uredbe i Odluku o objavljivanju pravila o državnim potporama za sanaciju i restrukturiranje (»Narodne novine« broj 20/07 i 119/11; dalje Odluka o sanaciji i restrukturiranju) kojom su uređeni uvjeti za dodjelu državnih potpora za sanaciju.

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj 47/09, dalje: ZUP).

III. UTVRĐIVANJE ČINJENICA

Na temelju dostavljenih podataka, te provedenih pravnih i ekonomskih analiza utvrđene su sljedeće činjenice:

III.1. PODUZETNIK HNK HAJDUK Š.D.D.

Rješenjem Trgovačkog suda u Splitu od 22. prosinca 2008., poduzetnik je upisan u registru Trgovačkog suda u Splitu pod nazivom Hrvatski nogometni klub Hajduk, športsko dioničko društvo za obavljanje športske djelatnosti, s matičnim brojem subjekta upisa 060250783, OIB: 04785516590, sa sjedištem poduzetnika u Splitu, 8. Mediteranskih igara broj 2. Osnivačka skupština športskog dioničkog društva HNK Hajduk održana je 22. studenoga 2008., dok je do tog trenutka klub bio ustrojen kao udruga građana.

III.1.1. Vlasnička struktura

Vlasnička struktura poduzetnika HNK Hajduk š.d.d. na dan 31. prosinca 2011. navedena je u tablici 1.

Tablica 1. Struktura vlasništva poduzetnika HNK Hajduk š.d.d.

|  |  |  |  |
| --- | --- | --- | --- |
| R. br. | Dioničari | Broj dionica | % udjela u vlasništvu |
| 1. | Grad Split | 300.928 | 56,10 |
| 2. | Državna agencija za osiguranje štednih uloga i sanaciju banaka | 52.690 | 9,82 |
| 3. | Jako Andabak | 28.000 | 5,22 |
| 4. | Ivan Rimac | 20.079 | 3,74 |
| 5. | Dalekovod d.d. | 20.000 | 3,73 |
| 6. | Ostali | 114.735 | 21,39 |
| 7. | UKUPNO | 536.432 | 100,00 |

Izvor: dokumentacija poduzetnika HNK Hajduk š.d.d.

Obrada: Agencija za zaštitu tržišnog natjecanja

Temeljni kapital poduzetnika HNK Hajduk š.d.d. iznosi 268.216.000,00 kuna, a podijeljen je na 536.432 dionica nominalne vrijednosti 500 kuna.

III.1.2. Djelatnost

Sukladno Odluci o Nacionalnoj klasifikaciji djelatnosti – NKD 2007. (»Narodne novine«, broj 58/07), osnovna djelatnost poduzetnika je djelatnost športskih klubova (razred 93.12) odnosno obavljanje športske djelatnosti.

S obzirom na to da je ovdje riječ o športskom dioničkom društvu, djelatnosti odnosno tržišta na kojima sudjeluje poduzetnik su specifična: osnovna djelatnost poduzetnika je sudjelovanje u športskim natjecanjima, a riječ je o 1. Hrvatskoj nogometnoj ligi te Hrvatskom kupu, kao i europskim nogometnim natjecanjima ukoliko ih plasmanom u nacionalnim natjecanjima poduzetnik izbori. Također, poduzetnik ostvaruje i značajne prihode od prodaje igrača na domaćem i inozemnom tržištu, prihode od prodaje ulaznica, prihode od sponzorstava, televizijskih prava za prijenose određenih utakmica kao i prihode od prodaje klupskih suvenira i rekvizita.

Članak 2. stavak 2. ZDP-a propisuje da se korisnikom državne potpore smatraju pravne i fizičke osobe koje, obavljajući gospodarsku djelatnost, sudjeluju u prometu roba i usluga, a koriste neki od oblika državne potpore.

Iz djelatnosti koje obavlja poduzetnik HNK Hajduk š.d.d., proizlazi da je riječ o poduzetniku koji obavlja gospodarsku djelatnost i samim time se smatra korisnikom državne potpore iz članka 2. stavka 2. ZDP-a, odnosno riječ je o poduzetniku ne zato što je HNK Hajduk š.d.d. registriran kao športsko dioničko društvo već zato što je subjekt koji obavlja gospodarsku djelatnost i ostvaruje prihode od prodaje igrača, prodaje ulaznica i drugih naprijed navedenih djelatnosti koje poduzetnik obavlja.

III.2. ANALIZA POSLOVANJA PODUZETNIKA HNK HAJDUK Š.D.D.

U svrhu provedbe ovog postupka izvršena je analiza financijskih i poslovnih rezultata poduzetnika HNK Hajduk š.d.d. temeljem podataka iz financijskih izvještaja kao i temeljem ostale dostavljene dokumentacije.

Nakon provedene poslovne i financijske analize poslovanja poduzetnika, utvrđeno je da je HNK Hajduk š.d.d. poduzetnik u teškoćama. Sukladno točki 9. Odluke o sanaciji i restrukturiranju, poduzetnik u teškoćama je onaj poduzetnik koji nije sposoban vlastitim sredstvima ili sredstvima koja može pribaviti od svojih vlasnika/dioničara ili vjerovnika spriječiti gubitke, a koji bi, bez vanjske intervencije države, gotovo sigurno kratkoročno ili srednjoročno ugrozili njegov opstanak.

Sukladno točki 10. Odluke o sanaciji i restrukturiranju, smatra se da je poduzetnik u teškoćama, osobito u sljedećim slučajevima:

a) u slučaju društva s ograničenom odgovornosti, ako je više od polovice upisanog odnosno temeljnog kapitala nestalo, a više od četvrtine tog kapitala izgubljeno u prethodnih dvanaest mjeseci;

b) u slučaju trgovačkog društva u kojem su barem neki članovi neograničeno odgovorni za dugove društva, ako je više od polovice njegova kapitala prikazanog u financijskim izvještajima trgovačkog društva nestalo, a više od četvrtine tog kapitala izgubljeno u prethodnih dvanaest mjeseci;

c) u slučaju bilo kojeg oblika trgovačkog društva ako temeljem nacionalnih propisa ispunjava uvjete za pokretanje stečajnog postupka.

Prema točki 11. Odluke, može se smatrati da je poduzetnik u teškoćama i kada nije ispunjena niti jedna od prethodnih pretpostavki, posebno ako su prisutni tipični pokazatelji da se radi o poduzetniku u teškoćama, kao što su to primjerice rast gubitaka, smanjenje ukupnog prihoda, rast zaliha, višak kapaciteta, smanjenje novčanih tokova, rast duga, porast troškova kamata i pad ili nulta neto vrijednost imovine.

Tablica 2. Osnovni pokazatelji poduzetnika HNK Hajduk š.d.d. – u kunama

|  |  |  |  |  |  |  |
| --- | --- | --- | --- | --- | --- | --- |
| R. br. | Financijski pokazatelji poslovanja | 2009. | 2010. | Ind 10/09 | 2011. | Ind 11/10 |
| 1. | Ukupni prihodi | 110.052.998 | 56.583.750 | 51,42 | 120.691.067 | 213,30 |
| 2. | Ukupni rashodi | 110.351.081 | 106.164.575 | 96,21 | 125.987.150 | 118,67 |
| 3. | Dobit/gubitak | -238.083 | -49.580.825 | 20825 | -5.296.083 | 10,68 |
| 4. | Kapital i rezerve | 238.721.648 | 174.889.925 | 73,26 | 165.727.814 | 94,76 |
| 5. | Temeljni kapital | 268.216.000 | 268.216.000 | 100,00 | 268.216.000 | 100,00 |
| 6. | Ukupne kratkoročne obveze | 54.337.742 | 71.528.903 | 131,64 | 76.760.130 | 107,31 |
| 7. | Neto novčani tijek | -41.900.872 | -16.889.829 | 40,31 | -1.843.603 | 10,92 |

Izvor: dokumentacija poduzetnika HNK Hajduk š.d.d.

Obrada: Agencija za zaštitu tržišnog natjecanja

Tablica 2.a) Relativni pokazatelji poslovanja poduzetnika HNK Hajduk š.d.d.

|  |  |  |  |
| --- | --- | --- | --- |
|  | 2009. | 2010. | 2011. |
| Koeficijent tekuće likvidnosti | 1,42 | 0,53 | 0,52 |
| Koeficijent zaduženosti | 0,19 | 0,29 | 0,32 |
| Koeficijent vlastitog financiranja | 0,81 | 0,71 | 0,68 |

Izvor: dokumentacija poduzetnika HNK Hajduk š.d.d.

Obrada: Agencija za zaštitu tržišnog natjecanja

Iz navedenih pokazatelja vidljivo je sljedeće:

– budući da je oko 31% kapitala i rezervi u 2011. u odnosu na 2009. izgubljeno, ne može se zaključiti da je ispunjen jedan od glavnih kriterija određivanja poduzetnika u teškoćama, naveden u točki 10.a) Odluke o sanaciji i restrukturiranju, odnosno da je poduzetnik izgubio više od polovice temeljnog kapitala. Međutim, kumulirani gubitak poduzetnika na dan 31. prosinca 2011. iznosi 102,5 milijuna kuna, ima daljnju tendenciju rasta u 2012., tako da se vrlo brzo može očekivati da će poduzetnik izgubiti više od polovice upisanog temeljnog kapitala;

– iako poduzetnik nema dugoročnih obveza, poslovanje poduzetnika opterećeno je kratkoročnim obvezama koje poduzetnik ne uspijeva redovito podmirivati. Kratkoročne obveze rastu iz godine u godinu, poduzetnik ne ostvaruje dostatne prihode/priljeve, te ih uglavnom podmiruje kratkoročnim zaduživanjem ili prodajom igrača pa mu tekuća likvidnost značajno pada, tako da u 2011. iznosi 0,52, dok bi prihvatljivi koeficijent tekuće likvidnosti trebao biti između 1,5 do 2,0.

– navedeno proizlazi i iz novčanog tijeka gdje je razvidno da poduzetnik u promatranom razdoblju ostvaruje negativni novčani tijek, odnosno priljevi, osobito iz poslovnih aktivnosti nisu dostatni za pokrivanje tekućeg poslovanja,

– slijedom navedenog, osim trenda smanjenja temeljnog kapitala, kod poduzetnika su prisutni tipični pokazatelji teškoća u poslovanju kao što su: nelikvidnost, insolventnost, poslovanje s gubitkom i stalni rast kratkoročnih obveza.

Sukladno kriterijima iz točaka 9. i 11. Odluke o sanaciji i restrukturiranju, razvidno je da je HNK Hajduk š.d.d. poduzetnik u teškoćama, jer vlastitim sredstvima nije sposoban zaustaviti negativna kretanja poslovanja, a koja bi bez posredovanja države/Grada Splita ugrozila opstanak poduzetnika.

III.3. JAMSTVO GRADA SPLITA

Sukladno točki 25. Odluke o sanaciji i restrukturiranju, potpora za sanaciju odobrava se u slučaju ispunjenja sljedećih uvjeta:

a) mora se sastojati od pomoći održanju likvidnosti u obliku davanja jamstva za zajam ili zajma; u oba slučaja zajam mora biti odobren uz kamatnu stopu koja je barem usporediva s onom koja se naplaćuje kod zajmova zdravim poduzetnicima, a naročito s referentnim kamatnim stopama koje utvrđuje Agencija, kako je to predviđeno točkom 25.a) Odluke o sanaciji i restrukturiranju,

b) mora biti opravdana ozbiljnim socijalnim poteškoćama i ne smije imati neopravdane negativne učinke, kako je to predviđeno točkom 25.b) Odluke o sanaciji i restrukturiranju.

c) prilikom prijave potpore, davatelj državne potpore mora se obvezati da će najkasnije šest mjeseci nakon odobravanja potpore za sanaciju, dostaviti plan restrukturiranja ili plan likvidacije ili pak dokaz da je zajam vraćen u cijelosti i/ili da je jamstvo isteklo, kako je to predviđeno u točki 25. c) Odluke o sanaciji i restrukturiranju;

d) mora biti ograničena na iznos koji je potreban za održavanje poduzetnika na životu tijekom razdoblja sanacije,

e) potpora za sanaciju dodjeljuje se jednom u deset godina, kako je to predviđeno u točki 25.e) Odluke o sanaciji i restrukturiranju u svezi s uvjetima iz Odjeljka 3.3. Odluke o sanaciji i restrukturiranju (jednokratna dodjela potpore).

III.3.1. U odnosu na ispunjenje uvjeta iz točke 25.a) Odluke o sanaciji i restrukturiranju utvrđeno je sljedeće:

Temeljem otvorenog postupka javne nabave, objavljenog u elektronskoj objavi javne nabave, prihvaćene su dvije kreditne ponude, svaka u iznosu od 15 milijuna kuna, od Privredne banke Zagreb d.d. sukladno ponudi od 3. rujna 2012., i Hypo Alpe-Adria Bank d.d., Zagreb, sukladno ponudi od 12. rujna 2012. Na ukupan iznos kredita od 30 milijuna kuna zatraženo je izdavanje jamstva Grada Splita.

Uvjeti oba kredita prikazani su u tablici 3.

Tablica 3. Uvjeti kredita kod komercijalnih banaka

|  |  |  |
| --- | --- | --- |
| Kreditor | Privredna banka  Zagreb d.d. | Hypo Alpe Adria Bank d.d. |
| Iznos | 15.000.000,00 kuna | 15.000.000,00 kuna |
| Kamata | 7,5% | 8,0% |
| Obračun kamate | polugodišnje | polugodišnje |
| Naknada za odobrenje kredita | 0,40% | 0,75% |
| Dospijeće kredita (godinu dana od potpisa ugovora) | listopad 2013. | listopad 2013. |

Izvor: dokumentacija poduzetnika HNK Hajduk š.d.d.

Obrada: Agencija za zaštitu tržišnog natjecanja

Budući da osnovna referentna stopa u ovom trenutku iznosi 3,58%, te da, kako to proizlazi iz tablice 3. kamate za komercijalne kredite iznose 7,5% i 8%, uvjet iz točke 25.a) Odluke o sanaciji i restrukturiranju smatra se ispunjenim.

III.3.2. U odnosu na ispunjenje uvjeta iz točke 25.b) Odluke o sanaciji i restrukturiranju, utvrđeno je da je isti ispunjen budući da se iz dostavljene dokumentacije može zaključiti da bi uslijed neodobravanja potpore bio eventualno moguć čak i stečaj poduzetnika HNK Hajduk š.d.d., koji bi nastupio uslijed blokade žiro-računa poduzetnika od strane vjerovnika. Također, profesionalni nogometni klubovi moraju poštivati UEFA-ina pravila o podmirivanju obveza prema igračima, trenerima i klubovima, a bez navedenih kredita to ne bi bilo moguće. Nepodmirivanje prethodnih obveza za posljedicu ima zabranu igranja u europskim nogometnim natjecanjima.

III.3.3. U cilju ispunjenja uvjeta iz točke 25.c) Odluke o sanaciji i restrukturiranju, Grad Split, kao davatelj potpore za sanaciju, bit će u obvezi u roku od 6 mjeseci od dana odobrenja jamstva Agenciji dostaviti plan restrukturiranja poduzetnika HNK Hajduk š.d.d., plan likvidacije ili pak dokaz da je zajam vraćen u cijelosti i/ili da je jamstvo isteklo.

III.3.4. Utvrđeno je da je ispunjen uvjet iz točke 25. d) Odluke o sanaciji i restrukturiranju.

Zahtjevom Grada Splita za dodjelom državne potpore za sanaciju u obliku jamstva zatražen je iznos jamstva od 30.000.000,00 kuna, koje će pokrivati dva komercijalna kredita, oba u istom iznosu od 15.000.000,00 kuna.

Tablica 4. Plan podmirivanja obveza iz sanacijskih kredita

|  |  |
| --- | --- |
| Opis plaćanja | Iznos u kunama |
| Obveze prema profesionalnim igračima | 13.950.000,00 |
| Obveze prema nogometnim klubovima | 6.600.000,00 |
| Obveze prema trenerima | 2.100.000,00 |
| Plaće radne zajednice | 2.350.000,00 |
| Obveze po kratkoročnim kreditima | 5.000.000,00 |
| UKUPNO | 30.000.000,00 |

Izvor: dokumentacija poduzetnika HNK Hajduk š.d.d.

Obrada: Agencija za zaštitu tržišnog natjecanja

Navedene obveze poduzetnika poredane su prema prioritetu plaćanja. Naime, sukladno UEFA-inom Pravilniku o licenciranju klubova i financijskom fair-playu, klubovi ne smiju imati nepodmirenih dospjelih obveza prema igračima koji su bili vezani ugovorom s klubom u zadnje dvije sezone, prema drugim klubovima za transfere igrača te prema zaposlenicima, odnosno trenerima, u iznosu od tri bruto plaće.

Tablica 5. Prikaz ukupnih obveza i plan podmirivanja obveza u razdoblju 30.9.2012. – 30.4.2013.

|  |  |  |  |  |
| --- | --- | --- | --- | --- |
| Obveze | Stanje dosp. obveza 30.9.2012. | Podmirenje obveza 30.9.2012.– 30.4.2013. | Nove obveze 30.9.2012.– 30.4.2013. | Stanje dospjelih obveza na 30.4.2013. |
| Obveze za kredite | 15.445.260 | 13.158.616 | 32.344.000 | 34.630.644 |
| Dobavljači | 21.108.557 | 16.950.000 | 7.440.000 | 11.598.557 |
| Dobavljači za usluge – transferi | 5.305.336 | 970.034 |  | 4.335.302 |
| Obveze prema igračima | 23.377.027 | 27.500.000 | 8.804.000 | 4.681.027 |
| Ostalo osoblje u sportu | 2.966.609 | 4.120.000 | 2.040.000 | 886.609 |
| Obveze prema zaposlenicima | 3.960.000 | 6.880.000 | 4.290.000 | 1.370.000 |
| Obveze za poreze i doprinose | 1.525.376 | 1.400.000 |  | 125.376 |
| Rezer.po sud.sporovima i odg. prih. | 15.755.212 | 6.800.000 |  | 8.955.212 |
| UKUPNO | 89.443.377 | 77.778.650 | 54.918.000 | 66.582.727 |

Izvor: dokumentacija poduzetnika HNK Hajduk š.d.d.

Obrada: Agencija za zaštitu tržišnog natjecanja

Iz tablice 5. razvidno je da poduzetnik, od ukupno dospjelih obveza u iznosu od 89 milijuna kuna na dan 30. rujna 2012., u razdoblju do 30. travnja 2013. namjerava podmiriti 78 milijuna kuna obveza. Obveze će se podmirivati iz dva kredita u iznosu od 30 milijun kuna, priljeva koji se očekuju do kraja 2012., i u prva četiri mjeseca 2013. od već realiziranih transfera pojedinih igrača (Anas Sharbini i Vukušić), te dodatne prodaje igrača u zimskom prijelaznom roku u iznosu od 37,5 milijuna kuna.

Što se tiče obveza prema državi za poreze i doprinose, poduzetniku je Ministarstvo financija, područni ured Porezne uprave u Splitu izdalo 12. rujna 2012., rješenje kojim se poduzetniku odobrava reprogram poreznog duga u iznosu od 1.231.014,58 kuna na način da će se navedena obveza podmiriti u trideset šest (36) jednakih rata do rujna 2015.

S obzirom na predviđeni značajni doprinos samog poduzetnika u podmirivanju tekućih obveza za vrijeme trajanja razdoblja sanacije, može se zaključiti da iznos državne potpore od 30 milijuna kuna predstavlja minimalno potrebna sredstva za sljedećih šest mjeseci, kako bi poduzetnik mogao izraditi održiv Plan restrukturiranja.

III.3.5. utvrđeno je da poduzetniku HNK Hajduk š.d.d. u proteklih deset godina nije odobravana državna potpora za sanaciju, te se smatra da je ispunjen i uvjet iz točke 25.e) Odluke o sanaciji i restrukturiranju.

III.3.6. Osiguranje naplate kredita

Iz Zaključka o davanju jamstva HNK Hajduku š.d.d. Split za otplatu kredita, proizlazi da će Grad Split, radi osiguranja tražbine prema HNK Hajduku š.d.d. zaključiti s istim Ugovor ili drugi relevantni akt koji bi se primijenio u slučaju da HNK Hajduk š.d.d. ne vrati kredit banci do dana njegova dospijeća, a banka naplati svoje potraživanje od Grada Splita kao jamca.

Navedenim aktom, ugovorit će se vraćanje iznosa jamstva, kamata i drugih troškova koji budu naplaćeni od Grada Splita, na način da će se Gradu Splitu uplatiti 30 % (trideset posto) iznosa od svakog transfera igrača, sponzorskih ugovora, ulaznica sa prvenstvenih (ligaških), međunarodnih i prijateljskih utakmica i od drugih mogućih prihoda koji će se realizirati nakon dana dospijeća kredita, uvećano za zakonsku zateznu kamatu, s krajnjim rokom namirenja tražbine od 3 godine.

Istekom godine dana od naplate jamstva i početkom primjene navedenog Ugovora, ukoliko tražbina Grada Splita prema HNK Hajduku š.d.d. ne bude namirena djelomično ili u cijelosti, Grad Split će primijeniti instrumente osiguranja tražbine iz ugovora, koji se odnose na zadužnicu i druge instrumente plaćanja, te uvećati svoju tražbinu za zakonsku zateznu kamatu. U tu svrhu, HNK Hajduk je dužan dostaviti Gradu Splitu 35 zadužnica.

Grad Split se obvezao da će, sukladno odluci Agencije, i nakon izrade ugovora o kreditima banaka, donijeti Ugovor ili neki drugi akt u kojemu osigurava, na navedeni način, svoju tražbinu od HNK Hajduka š.d.d.

III.3.7. Ocjena državne potpore

Sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Repub-
like Hrvatske koje proizlaze iz Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj: 14/01, 14/02, 1/05 i 7/05; dalje u tekstu: SSP).

Naime, članak 3. stavak 1. ZDP-a definira pojam državne potpore na način da se državnom potporom smatraju samo ona sredstva i mjere koje kumulativno ispunjavaju sljedeća četiri uvjeta:

1. Mora se raditi o stvarnim i potencijalnim rashodima ili umanjenim prihodima države dodijeljenim od davatelja državne potpore. Ovdje se uglavnom radi o rashodnoj i prihodnoj stavci državnog proračuna, a to se isto odnosi i na proračune područne (regionalne) i lokalne samouprave.

Agencija je utvrdila da odobreno jamstvo Grada Splita predstavlja potencijalni rashod proračuna Grada Splita do iznosa izdanog jamstva.

2. Poduzetnik ostvaruje ekonomsku prednost u odnosu na ostale poduzetnike, tj. prima sredstva koja ne bi mogao ostvariti svojim redovnim poslovanjem.

HNK Hajduk š.d.d. će predmetnim jamstvom ostvariti ekonomsku prednost prilikom odobravanja kredita od strane banaka, koju ne bi stekao iz svojeg redovnog poslovanja, jer se radi o poduzetniku u znatnim teškoćama, te zbog toga niti jedna poslovna banka poduzetniku ne bi odobrila kredit ukoliko takav kredit nije pokriven s jamstvom u stopostotnom iznosu.

3. Potpora mora biti selektivna, odnosno dodijeljena određenom poduzetniku ili poduzetnicima, regijama ili pojedinim gospodarskim sektorima.

Jamstvo je selektivno jer je odobreno samo HNK Hajduku š.d.d.

4. Mora postojati stvarni ili potencijalni učinak narušavanja tržišnog natjecanja i trgovine između Republike Hrvatske i država članica Europske unije u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Izdavanjem jamstva poduzetniku se daje selektivna prednost na tržištu, a samim time postoji mogućnost narušavanja tržišnog natjecanja u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Naime, djelatnost HNK Hajduka š.d.d. (prodaja i kupnja igrača, sponzorstva, odigravanje utakmica u europskim natjecanjima itd.) spada u djelatnosti koje imaju ili mogu imati utjecaja na prekograničnu trgovinu između Republike Hrvatske i država članica Europske unije, kao i na narušavanje tržišnog natjecanja, pošto se radi o vrlo konkurentnim djelatnostima/tržištima.

S obzirom na navedeno, Agencija je utvrdila da su ispunjena sva četiri uvjeta je li jamstvo predstavlja državnu potporu, odnosno utvrđeno je da jamstvo Grada Splita u stopostotnom iznosu predstavlja državnu potporu iz članka 3. stavka 1. ZDP-a.

Člankom 4. stavkom 1. ZDP-a, uređeno je da nisu sukladne ZDP-u one državne potpore koje, bez obzira na njihov oblik, narušavaju ili bi mogle narušiti tržišno natjecanje davanjem povlastice na tržištu korisniku državne potpore, osobito u mjeri u kojoj to može utjecati na ispunjenje međunarodno preuzetih obveza Republike Hrvatske preuzetih SSP-om, dok su člankom 4. stavcima 2. i 3. ZDP-a propisana izuzeća od opće zabrane ako ispunjavaju propisane uvjete za izuzeće te se time smatraju sukladnim ZDP-u.

Državna potpora za sanaciju namijenjena je poduzetnicima u teškoćama i na istu se može primijeniti izuzeće iz članka 4. stavka 3. točke d) ZDP-a, koje predstavlja izuzeće od opće zabrane uređene člankom 4. stavkom 1. ZDP-a. Izuzeće od opće zabrane odnosi se na državne potpore namijenjene poticanju određenih gospodarskih djelatnosti ili određenih gospodarskih područja.

Da bi se na državnu potporu za sanaciju moglo primijeniti izuzeće od opće zabrane iz članka 4. stavka 3. točke d) ZDP-a, Agencija je utvrdila da HNK Hajduk š.d.d. ispunjava uvjete iz Odluke o sanaciji i restrukturiranju u dijelu koji se odnosi na definiciju poduzetnika u teškoćama, koji su detaljno obrazloženi u točki III.2. obrazloženja ovog rješenja, a isto tako utvrđeno je da su ispunjeni uvjeti iz točke 25. Odluke o sanaciji i restrukturiranju.

IV. ODLUKA VIJEĆA

Vijeće za zaštitu tržišnog natjecanja (dalje: Vijeće) je temeljem utvrđenog činjeničnog stanja u ovoj upravnoj stvari na 120. sjednici, održanoj 25. listopada 2012., odobrilo državnu potporu za sanaciju poduzetnika HNK Hajduk š.d.d. budući da su zahtjev za davanjem odobrenja za izdavanje jamstva Grada Splita te ostala dostavljena dokumentacija, uključujući i Plan sanacije, izrađeni sukladno propisima o državnim potporama.

Prvo, Vijeće je trebalo utvrditi može li se HNK Hajduk š.d.d. zbog svoje specifične djelatnosti, koja se odnosi na profesionalne sportske klubove, a ne zbog toga jer se radi o dioničkom društvu, smatrati poduzetnikom iz članka 2. stavka 2. ZDP-a. Razmatrajući sve činjenice koje su navedene u točki III.1.2. obrazloženja ovog rješenja, Vijeće je utvrdilo da se djelatnost HNK Hajduka š.d.d. može smatrati gospodarskom djelatnošću iz članka 2. stavka 2. ZDP-a, a samim tim HNK Hajduk š.d.d. se smatra i korisnikom državne potpore.

Nadalje, samo poduzetniku u teškoćama, a Vijeće je odlučilo da se HNK Hajduk š.d.d. smatra poduzetnikom u teškoćama u smislu točke 9. i 11. Odluke o sanaciji i restrukturiranju, može se dodijeliti državna potpora za sanaciju u slučaju ispunjenja uvjeta iz točke 25. Odluke o sanaciji i restrukturiranju.

Analizom uvjeta za odobrenje državne potpore za sanaciju iz točke 25. Odluke o sanaciji i restrukturiranju koji su opisani u točki III.3. obrazloženja ovog rješenja i činjenica na temelju kojih je utvrđeno da su navedeni uvjeti ispunjeni, a koje su opisane u točki III.3.1. – III.3.5., Vijeće je odlučilo da se na državnu potporu u obliku jamstva na:

1. iznos od 15.000.000 kuna, kreditnim zaduženjem kod Privredne banke Zagreb d.d., Podružnica Split, sukladno ponudi od 3. rujna, koji će se koristiti za osiguranje tekuće likvidnosti poduzetnika i

2. iznos od 15.000.000 kuna, kreditnim zaduženjem kod Hypo-Alpe-Adria-Bank d.d., sukladno ponudi od 12. rujna 2012., koji će se koristiti za saniranje hitnih obveza radi sprečavanja ovršnih postupaka može primijeniti izuzeće iz članka 4. stavka 3. točke d) ZDP-a. Stoga je Agencija na temelju odluke Vijeća odlučila kao u točki I. izreke ovog rješenja.

Vijeće je utvrdilo da jamstvo Grada Splita u stopostotnom iznosu predstavlja državnu potporu iz članka 3. stavka 1. ZDP-a, na način kako je to opisano točki III.3.7. obrazloženja ovog rješenja.

Budući da se, sukladno članku 13. stavku 3. ZDP-a, odobrenje Agencije može donijeti uz navođenje posebnih uvjeta i rokova za provedbu dodjele državne potpore, Vijeće je odlučilo da je potrebno naložiti Gradu Splitu ispunjenje određenih uvjeta i rokova radi provedbe nadzora nad izvršenjem ovog rješenja.

Vijeće je odlučilo da je Grad Split u obvezi dostavljati redovita mjesečna Izvješća o analitičkom stanju obveza HNK Hajduka š.d.d., o uvjetima i namjeni korištenja kredita za kojeg je izdano jamstvo Grada Splita kao i o iznosima podmirenih obveza iz vlastitih sredstava poduzetnika. Osim navedenih mjesečnih izvješća, Grad Split je u obvezi dostavljati i druge podatke i očitovanja koje zatraži Agencija, radi provedbe nadzora nad izvršenjem ovog rješenja.

Nadalje, iz Zaključka o davanju jamstva HNK Hajduk š.d.d. za otplatu kredita proizlazi da će Grad Split, u svrhu osiguranja tražbine prema HNK Hajduku š.d.d., zaključiti s istim Ugovor ili drugi relevantan akt kojim će Grad Split osigurati naplatu kredita u slučaju da HNK Hajduk š.d.d ne vrati u potpunosti kredit bankama, a banke naplate svoje potraživanje od Grada Splita kao jamca. Vijeće je odlučilo da Grad Split navedeni Ugovor dostavi Agenciji do 30. studenoga 2012.

Vijeće je odlučilo da je, kako to proizlazi iz točke 25.c) Odluke o sanaciji i restrukturiranju, Grad Split u obvezi dostaviti Agenciji plan restrukturiranja ili plan likvidacije ili pak dokaz da je zajam vraćen u cijelosti i/ili da je jamstvo isteklo, u roku od šest (6) mjeseci od odobrenja potpore za sanaciju.

Stoga je odlučeno kao u točki II. izreke ovog rješenja.

Iz točaka 72. i 73. Odluke o sanaciji i restrukturiranju proizlazi da je potpora za sanaciju jednokratna intervencija kojom se prvenstveno treba osigurati održavanje poslovanja poduzetnika tijekom ograničenog razdoblja, tijekom kojeg je moguće ocijeniti njegove izglede u budućnosti, te se nova potpora za sanaciju ne može dodijeliti ako je prošlo manje od deset godina od dodjele potpore za sanaciju, osim u posebno opravdanim slučajevima.

Stoga je odlučeno kao u točki III. izreke ovog rješenja.

Rješenja Agencije iz članka 13. ZDP-a, objavljuju se u »Narodnim novinama«, stoga je odlučeno kao u točki IV. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/12-02/013

Urbroj: 580-09-2/80-2012-002

Zagreb, 25. listopada 2012.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 131/2012-2808